b'\n_START_ARTICLE_\nInsula Belene\n_START_SECTION_\nDescriere\n_START_PARAGRAPH_\nInsula este format\xc4\x83 de fluviul Dun\xc4\x83rea\xc2\xa0care se desparte \xc3\xaen dou\xc4\x83 bra\xc8\x9be ce trec pe la nordul \xc8\x99i sudul insulei. Frontiera dintre Bulgaria \xc8\x99i Rom\xc3\xa2nia urmeaz\xc4\x83 bra\xc8\x9bul de nord \xc8\x99i, prin urmare, insula Belene este teritoriu bulgar. Insula are o lungime de 14,50 km\xc2\xa0\xc8\x99i o l\xc4\x83\xc8\x9bime maxim\xc4\x83 de 6 km; este situat\xc4\x83 la nord de ora\xc8\x99ul Belene. Insula este a patra cea mai mare insul\xc4\x83 de pe Dun\xc4\x83re, av\xc3\xa2nd o suprafa\xc8\x9b\xc4\x83 de 41,10 km\xc2\xb2. \xc3\x8en\xc4\x83l\xc8\x9bimea maxim\xc4\x83 a insulei deasupra apelor fluviului este de aproximativ 9 metri. \xc3\x8en timpul viiturilor, zone mari ale insulei sunt inundate. \xc3\x8en trecut insula reprezenta 20.000 de hectare de \xc8\x9binuturi umede, dar a fost \xc3\xaendiguit\xc4\x83 \xc3\xaen anii 1950 pentru a se evita inunda\xc8\x9biile \xc8\x99i pentru ob\xc8\x9binerea de teren arabil. Insula este format\xc4\x83 \xc3\xaen general din sedimente aluvionare. Din localitatea Belene p\xc3\xa2n\xc4\x83 la insul\xc4\x83 s-a construit un pod de pontoane.\n_START_SECTION_\nClima\n_START_PARAGRAPH_\nPredominant \xc3\xaen regiune este climatul temperat-continental. Temperatura medie anual\xc4\x83 \xc3\xaen zon\xc4\x83 este de 12\xc2\xb0C. Luna cea mai cald\xc4\x83 este iulie, c\xc3\xa2nd temperatura medie este de 24\xc2\xb0C, iar cea mai rece este ianuarie, cu -4 \xc2\xb0C. Media anual\xc4\x83 a precipita\xc8\x9biilor este de 955 milimetri. Cea mai ploioas\xc4\x83 lun\xc4\x83 este iunie, cu o medie de 127 mm precipita\xc8\x9bii, iar cea mai uscat\xc4\x83 este luna august, cu 47 mm de precipita\xc8\x9bii.\n_START_SECTION_\nParc natural\n_START_PARAGRAPH_\nInsula Belene face parte din Complexul\xc2\xa0Insulele Belene\xc2\xa0\xc8\x99i din\xc2\xa0Parcul Natural Persina, av\xc3\xa2nd peste 170 de specii rare de p\xc4\x83s\xc4\x83ri\xc2\xa0de ap\xc4\x83, cum ar fi ibisul, cormoranul mic, sfr\xc3\xa2nciocul cu frunte neagr\xc4\x83, g\xc3\xa2sca cu g\xc3\xa2t ro\xc8\x99u \xc8\x99i altele. Flora insulei Belene este reprezentat\xc4\x83 de s\xc4\x83lcii, plopi \xc8\x99i plopi\xc2\xa0tremur\xc4\x83tori, dar\xc2\xa0exist\xc4\x83 \xc8\x99i\xc2\xa0teren arabil. \xc3\x8en prezent, o parte din insul\xc4\x83 a fost restaurat\xc4\x83 la starea ini\xc8\x9bial\xc4\x83 de teren umed \xc8\x99i este inclus\xc4\x83 pe lista parcurilor Ramsar (Conventia UNESCO Ramsar, 1971).\n_START_SECTION_\nLag\xc4\x83r de concentrare\n_START_PARAGRAPH_\nInsula este cunoscut\xc4\x83 pentru Lag\xc4\x83rul de concentrare\xc2\xa0Belene, creat \xc3\xaen 1949 printr-o decizie a Biroului Politic al Comitetului Central al Partidului Comunist Bulgar,\xc2\xa0care a func\xc8\x9bionat pentru de\xc8\x9binu\xc8\x9bii politici \xc3\xaentre 1949-1953 \xc8\x99i 1956-1959. \xc3\x8enchisoarea Belene este \xc3\xaenc\xc4\x83 \xc3\xaen func\xc8\x9biune ca penitenciar \xc3\xaen partea de vest a insulei, \xc3\xaen timp ce partea de r\xc4\x83s\xc4\x83rit este rezerva\xc8\x9bie natural\xc4\x83.'